


[image: Portada de llibre amb una nena vestida de mallot verd clar, braços alçats. El fons és taronja i lila amb el títol «Gymnastics Star» a dalt. Al voltant, adhesius de cors, estrelles, una llibreta, un llapis i una cara somrient. Es veu el nom de l'autora Georgia Godwin i de Laura Sieveking i Camilla Frescura.]

[image: Nena amb mallot taronja somriu amb els braços alçats. Al voltant, cors, estrelles, una llibreta, un llapis i una cara somrient. Títol gran: «Gymnastics Star».]






 


A qui llegeixi això: tant de bo trobis en aquestes pàgines l’emoció, la determinació i el valor que t’inspirin a somiar en gran :) 

G.G. 

 

Per a la Cammie, que sempre està a l’inrevés! 

L.S. 

 

Per al Martino ❤ 

C.F. 







 


[image: Lletra G gran de color rosa, un llapis taronja i un arc de Sant Martí petit amb ales blanques al costat, sobre fons blanc.]


 

DIVENDRES A LA TARDA  

 

Estimat Diari, 

 

He tingut un dia meravellós a l’entrenament d’avui. Com ja saps, els divendres surto de l’escola a l’hora de dinar per anar a entrenar. Tots els meus amics estan molt gelosos perquè només tinc mig dia d’escola per poder anar al gimnàs. Però és el que passa quan ets 

 


[image: Text al centre: «Una gimnasta d'elit», envoltat d'estrelles, llums i una cara rodona amb ulleres de sol.]


 


[image: Tres infants esmorzant asseguts a una taula. Una nena s’acomiada tot somrient mentre se’n va amb una bossa, mentre els altres dos s'ho miren amb entrepans a la mà.]


 

Només fa un mes que formo part del programa Elit, però el meu nou gimnàs, el Centre de Gimnàstica Cap Amunt, m’agrada molt. El meu equip és moooolt bo. Al principi, estava una mica nerviosa per entrenar amb elles perquè soc la més jove del grup. Però això no ha tingut gaire importància i totes són molt amables amb mi. 

 

En el meu equip hi ha: 

 


[image: Dues gimnastes joves amb mallot taronja. Una salta potentment sobre el plint, l’altra fa una rutina a terra. Hi ha fotografies identificatives de cada una.]


 


[image: Cinc gimnastes joves amb mallot taronja destaquen en diferents aparells: paral·leles, barra i podi de premi, amb fotos identificatives, estrelles i inscripcions descriptives.]


 

Jo també soc una mena de reina de la barra, però això no s’ha interposat mai entre nosaltres. L’Amaya fa 6è, així que és la que té una edat més semblant a la meva, perquè jo faig 5è. És la meva millor amiga al gimnàs i ens portem molt bé. 

 


[image: Dues nenes amb mallots de gimnàstica, una de cabell recollit i una de cabell ondulat amb cua, somriuen i posen juntes. Hi ha dues estrelles als costats.]


 

Però l’Amaya no és la meva MA (millor amiga). La meva MA continua sent la de tota la vida, la Bri, que també ve a classe amb mi a l’escola. 

 


[image: Dues nenes somrients abracen, envoltades de cors, una fletxa, una medalla amb el número 1 i inscripcions decoratives com «MA» i una estrella.]


 

Ens coneixem des que érem petites i sempre havíem fet gimnàstica juntes. Es va posar una mica trista quan em van seleccionar per anar al programa Elit i a ella no, però no ha sigut un problema per a nosaltres. Ella està contenta que jo segueixi el meu somni gimnàstic, i continua entrenant feliç en el meu antic gimnàs. 

 

En fi, avui torno a entrenar.  

 

La nostra entrenadora es diu Daniela i és una gimnasta genial. De vegades és una mica estricta, però també pot ser molt divertida. 

 


[image: Dona jove amb els cabells foscos recollits en una cua, vestida amb xandall taronja, braços creuats i expressió confiada. A sota hi ha el text «Entrenadora Daniela».]


 

Avui, a l’entrenament, la Daniela estava de bon humor. Durant un temps no tindrem cap competició, així que hem estat treballant en habilitats noves i més difícils. És agradable descansar de tantes rutines. A més, l’entrenadora Daniela ens ha deixat jugar a alguns jocs, cosa que no fem gairebé mai.  

 

Hem jugat a un joc que ella fa amb les seves gimnastes més petites, que es diu Stick It. Per torns havíem de fer una acrobàcia i després aterrar sense fer cap pas en fals ni caure a terra. 

 


[image: Nena amb mallot taronja i cabell recollit fa una posició d'escalfament o preparació amb els braços estesos al davant, sobre una pista de gimnàstica.]


 

Hem començat amb les habilitats més fàcils, com la pirueta bàsica cap endavant. Si la clavàvem, podíem passar a la prova següent. 

 

Si no ho aconseguíem, ens donaven la lletra S. Cada vegada que no ho fèiem bé, ens donaven una altra lletra de l’expressió STICK IT. Qui lletrejava les dues paraules senceres quedava fora.  

 

Ha sigut mooolt divertit perquè totes intentàvem distreure’ns mútuament per fer-nos riure i evitar que ho aconseguíssim. 

 


[image: Nena amb mallot taronja cau mentre corre sobre la pista de gimnàstica. Al fons, dues gimnastes la miren, una amb els braços creuats i l’altra riu amb les mans a la cara.]


 

Jo corria per fer la meva ronda, salt mortal cap enrere, i mentre corria, l’Amaya ha cridat: «Cul de mico!», i m’he partit de riure i no he clavat l’aterratge! 

 

Al final, la Lilly ha guanyat l’Stick It, cosa que no sorprèn gens perquè és la millor de l’equip en acrobàcies i exercicis a terra. 

 

En fi, ara estic totalment esgotada i necessito anar-me’n a dormir. 

 

Bona nit, Diari! 

 

Georgia 





 


[image: Arc de Sant Martí petit amb ales blanques a cada extrem i un llapis taronja sobre fons blanc.]


 

DISSABTE A LA TARDA 

 

Ei, Diari, 

 

Aquest matí he tornat a entrenar al gimnàs i estava molt emocionada per anar a casa de la Bri després de dinar. T’he dit que la Bri és la meva millor amiga del món mundiaaaaal? 

 


[image: Dues nenes somrients s'abracen i formen un cor amb les mans. Al fons, un gran cor emblanquit amb dues tires adhesives als costats.]


 

La Bri m’ha convidat a casa seva perquè vol que l’ajudi a preparar la seva festa d’aniversari. QUINA IL·LUSIÓ! 

 

L’aniversari de la Bri és d’aquí a dues setmanes, però ella ho celebrarà el cap de setmana següent. Així que m’ho va dir, vaig marcar la data amb un cercle ben gros al calendari. No em podia perdre l’aniversari de la meva millor amiga de CAP MANERA.  

 

Hem jugat al llit elàstic, i després, hem entrat a casa per organitzar el gran dia.  

 


[image: Dues nenes amb samarreta i pantalons curts salten juntes en una cama elàstica en un parc, envoltades d'arbres i gespa.]


 

Hem pujat a l’habitació de la Bri i ens hem assegut a terra. Té totes les parets plenes de pòsters degimnastes famoses. El rellotge de la paret és una gimnasta fent el pi, i les busques del rellotge són les cames de la gimnasta, que marquen les hores amb diferents postures. 

 

La Bri té una prestatgeria amb els trofeus i ganxos a la paret amb totes les medalles penjades. A la lleixa, al costat dels trofeus, hi ha una foto emmarcada de quan la Bri i jo vam competir juntes. M’ha posat una mica trista perquè ja no entreno ni competeixo en el mateix club que ella. 

 

Un cop ben instal·lades a terra, la Bri ha tret la caixa de materials de manualitats 

 

Té bolígrafs brillants, llapis de colors, retoladors per pintar i segells. També té un àlbum de retalls que anomenem Llibre d’idees. És on planegem tota mena de coses, des de festes fins a disfresses, passant per llistes de desitjos per a regals. 

 


[image: Dues nenes assegudes a terra sobre una catifa dibuixen i escriuen en llibretes, envoltades de colors, llapis i una goma. Al fons, un sofà amb coixins.]


 

La Bri ha tret un retolador lila brillant i ha escrit això a la part de dalt del full: 

 


[image: Núvol decoratiu amb el text «Festa de l’11è aniversari de la Bri», envoltat de línies i estrelles petites.]


 

—Comencem amb la llista de convidats? —li he preguntat. 

 

La Bri ha assentit. 

 

—Sens dubte la Rachel, la Sari i l’Ana —ha dit, mentre començava la llista i afegia una cara riallera al costat de cada nom. 

 

—I la Zara —he afegit. 

 

La Bri ha apuntat la Zara a la llista. 

 

—Convidaràs algun noi? —he preguntat, arrufant el nas. 

 

—Ehm, no! —m’ha dit la Bri. 

 

He rigut. 

 


[image: Dues nenes assegudes a terra sobre una catifa dibuixen i escriuen en llibretes, envoltades de colors, llapis i una goma. Al fons, un sofà amb coixins.]


 

—I la Halle i la Matilda? 

 

–No soc tan amiga d’elles. Les hauria de posar a la llista de «potser»? –ha dit la Bri. 

 

He fet que sí amb el cap i li he preguntat: 

 

—Quantes persones t’hi deixen convidar? 

 

—Bé, depèn del que fem. La mare diu que si és a casa, no li importa que vingui més gent, però que si anem a algun lloc pot ser una mica car convidar gaire gent. 

 

—Què vols fer, llavors? —he preguntat. 

 

—Dibuixem un altre requadre amb idees sobre què podríem fer —ha dit, i m’ha passat un retolador blau brillant. 

 

He dibuixat un requadre i he escrit: 

 

«Idees per al lloc de la festa» a dalt de tot. Per a la primera opció, hi he posat: 

 


[image: Dibuix amb el text «Festa a casa de la Bri», amb dos globus, un barret de festa i trossos de pastís als costats, tot en tons suaus.]


 

—Alguna altra idea? —he preguntat. 

 

—Podríem anar al Parc del Llit Elàstic. Sempre és molt divertit —ha dit la Bri. 

 

Ho he anotat a la llista i després he arrufat les celles. 

 

—L’únic problema és que les nostres amigues no són gimnastes. Tu i jo podem fer coses difícils, però elles no. 

 

És avorrit quan els altres només poden fer salts d’estrella. 

 


[image: Dues nenes salten i riuen damunt un llit elàstic, mentre dues més les observen al costat; una porta un barret de festa.]


 

La Bri ha assentit amb el cap. 

 

—Què tal el làser tag? —he suggerit. 

 

—La Rachel ho va fer l’any passat, te’n recordes? —ha dit la Bri. 

 

—I què me’n dius d’una festa de cuina? Hi ha llocs on pots anar i fer-te les teves pròpies pizzes o decorar magdalenes. 

 


[image: Magdalena amb cobertura cremosa i decoració d'estrelles, envoltada de boletes i fideus de sucre.]


 

—Sens dubte és una opció —ha dit ella, i jo ho he afegit a la llista. 

 

—I el zoo? —he preguntat. 

 

—Saps que em fan por els micos! –La Bri s’ha posat a riure. 

 

Això m’ha fet recordar l’Amaya quan va cridar «cul de mico» durant la nostra partida de Stick It. 

 

JO: I llavors l’Amaya va dir «cul de mico» just quan jo feia les piruetes!  

BRI: Per què ho va dir?  

JO: Per fer-me riure i fer-me caure!  

BRI: Però això no fa cap gràcia. 

JO: Bé, en aquell moment sí que en feia.  

BRI: … 

JO: Suposo que hauries d’haver estat allà. 

 


[image: Dues nenes parlen. Una està somrient i gesticulant amb la mà mentre l'altra sembla preocupada o confosa, amb una mà a la barbeta. Hi ha un signe d'interrogació al mig.]


 

Després de parlar molt, finalment hem decidit què volia fer la Bri. Volia... 

 


[image: Dibuix d’un patí de quatre rodes al costat del text «Una festa de patinatge», envoltat de petites estrelles decoratives.]


 

Hi ha una pista de patinatge no gaire lluny d’on vivim, així que hem baixat les escales per consultar-ho amb els seus pares. Els ha semblat una gran idea i ho han buscat a internet. 

 


[image: Dues nenes riuen i s’abracen dempeus, mentre una altra nena i un adult seuen davant d’un ordinador portàtil. Tots tenen expressió alegre.]


 

Han dit que era una mica car i que, per tant, només podia convidar sis persones, i que després aniríem a menjar pizza. 

 

Però això era PERFECTE perquè tenim quatre altres bones amigues a la classe: la Sari, l’Ana, la Zara i la Rachel. 

 


[image: Quatre infants de peu somriuen i saluden amb la mà. Dos cors plans decoren la imatge a la part superior.]


 

I, naturalment, la Bri i jo. Així que ja veus, era perfecte perquè era un pla prou tancat per no haver de convidar tothom, però alhora no deixàvem ningú a fora del nostre grup d’amigues més íntimes.  

 

La mare de la Bri fins i tot ha pogut reservar la festa per internet, des de casa seva mateix, i ens ha dit que ja ho teníem tot a punt per al cap de setmana després de l’aniversari de la Bri, perquè el seu germà tenia un concert amb la banda de l’escola el mateix cap de setmana de l’aniversari. 

 

—Tot reservat! —ha dit la mare de la Bri. 

 

La Bri i jo hem cridat i hem corregut escales amunt per preparar les invitacions. 

 

No puc ESPERAR que arribi la festa! Serà MOOOLT divertida! 

 

Sento que la mare em crida per baixar a sopar, així que me n’haig d’anar. 

 

Fins després, Diari! 

 


[image: Quatre persones seuen a una taula parada, mengen i somriuen mentre comparteixen un àpat. Hi ha plats amb menjar, gots, pa, una gerra i un bol al centre.]

